CELEX: 22016A0420(01)
Language: el
Date: 2016-04-13 00:00:00
Title: Συμφωνία συμμετοχής μεταξύ της Ευρωπαϊκής Ένωσης και της Ελβετικής Συνομοσπονδίας για τη συμμετοχή της Ελβετικής Συνομοσπονδίας στη συμβουλευτική αποστολή της Ευρωπαϊκής Ένωσης για τη μεταρρύθμιση του τομέα της μη στρατιωτικής ασφάλειας στην Ουκρανία (EUAM Ukraine)

20.4.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 104/3
            
         ΜΕΤΑΦΡΑΣΗ
   ΣΥΜΦΩΝΊΑ ΣΥΜΜΕΤΟΧΉΣ
   μεταξύ της Ευρωπαϊκής Ένωσης και της Ελβετικής Συνομοσπονδίας για τη συμμετοχή της Ελβετικής Συνομοσπονδίας στη συμβουλευτική αποστολή της Ευρωπαϊκής Ένωσης για τη μεταρρύθμιση του τομέα της μη στρατιωτικής ασφάλειας στην Ουκρανία (EUAM Ukraine)
   Η ΕΥΡΩΠΑΪΚΗ ΕΝΩΣΗ («ΕΕ» ή «Ένωση»),
   αφενός, και
   Η ΕΛΒΕΤΙΚΗ ΣΥΝΟΜΟΣΠΟΝΔΙΑ,
   αφετέρου,
   καλούμενες εφεξής «τα Μέρη»,
   ΛΑΜΒΑΝΟΝΤΑΣ ΥΠΟΨΗ
   την απόφαση 2014/486/ΚΕΠΠΑ του Συμβουλίου της 22ας Ιουλίου 2014 για τη συμβουλευτική αποστολή της Ευρωπαϊκής Ένωσης για τη μεταρρύθμιση του τομέα της μη στρατιωτικής ασφάλειας στην Ουκρανία (EUAM Ukraine) (1),
   την απόφαση (ΚΕΠΠΑ) 2015/956 της Επιτροπής Πολιτικής και Ασφάλειας της 17ης Ιουνίου 2015 σχετικά με τη συγκρότηση της επιτροπής συνεισφερόντων για τη συμβουλευτική αποστολή της Ευρωπαϊκής Ένωσης για τη μεταρρύθμιση του τομέα της μη στρατιωτικής ασφάλειας στην Ουκρανία (EUAM Ukraine) (EUAM Ukraine/1/2015) (2),
   την απόφαση (ΚΕΠΠΑ) 2015/1965 της Επιτροπής Πολιτικής και Ασφάλειας της 27ης Οκτωβρίου 2015 σχετικά με την αποδοχή της συνεισφοράς της Ελβετίας στη συμβουλευτική αποστολή της Ευρωπαϊκής Ένωσης για τη μεταρρύθμιση του τομέα της μη στρατιωτικής ασφάλειας στην Ουκρανία (EUAM Ukraine) (EUAM Ukraine/4/2015) (3),
   τη συμφωνία μεταξύ της Ευρωπαϊκής Ένωσης και της Ουκρανίας για το καθεστώς της συμβουλευτικής αποστολής της Ευρωπαϊκής Ένωσης για τη μεταρρύθμιση του τομέα της μη στρατιωτικής ασφάλειας στην Ουκρανία (EUAM Ukraine) (4) («συμφωνία για το καθεστώς της αποστολής»),
   ΣΥΜΦΩΝΗΣΑΝ ΤΑ ΕΞΗΣ:
   Αρθρο 1
   Συμμετοχή στην αποστολή
   1.   Η Ελβετική Συνομοσπονδία συμμετέχει στη συμβουλευτική αποστολή της Ευρωπαϊκής Ένωσης για τη μεταρρύθμιση του τομέα της μη στρατιωτικής ασφάλειας στην Ουκρανία («EUAM Ukraine») σύμφωνα με την απόφαση 2014/486/ΚΕΠΠΑ του Συμβουλίου καθώς και με οποιαδήποτε άλλη απόφαση με την οποία το Συμβούλιο της Ευρωπαϊκής Ένωσης αποφασίζει την παράταση της αποστολής EUAM Ukraine, καθώς και την παρούσα συμφωνία και τυχόν απαιτούμενες εκτελεστικές ρυθμίσεις δυνάμει του άρθρου 6 της παρούσας συμφωνίας.
   2.   Η συνεισφορά της Ελβετικής Συνομοσπονδίας στην αποστολή EUAM Ukraine δεν θίγει την αυτονομία λήψης αποφάσεων της Ένωσης. Η Ένωση ενημερώνει σε εύλογο διάστημα την Ελβετική Συνομοσπονδία για κάθε μεταβολή ή τροποποίηση της αποστολής EUAM Ukraine, ιδίως σε σχέση με τα έγγραφα της παραγράφου 3.
   3.   Η Ελβετική Συνομοσπονδία εξασφαλίζει ότι το προσωπικό της Ελβετίας που συμμετέχει στην αποστολή EUAM Ukraine εκτελεί την αποστολή του σύμφωνα με:
   
               —
            
            
               την απόφαση 2014/486/ΚΕΠΠΑ και τις μεταγενέστερες τροποποιήσεις της,
            
         
               —
            
            
               το σχέδιο αποστολής,
            
         
               —
            
            
               τα μέτρα εφαρμογής.
            
         4.   Το προσωπικό που αποσπά η Ελβετική Συνομοσπονδία στην αποστολή εκτελεί τα καθήκοντά του και συμπεριφέρεται με αποκλειστικό γνώμονα το συμφέρον της αποστολής EUAM Ukraine.
   5.   Η Ελβετική Συνομοσπονδία ενημερώνει, σε εύλογο διάστημα, τον αρχηγό αποστολής για κάθε μεταβολή της συμμετοχής της και της συνεισφοράς της στην αποστολή.
   Αρθρο 2
   Καθεστώς του προσωπικού
   1.   Το καθεστώς του προσωπικού το οποίο συνεισφέρει η Ελβετική Συνομοσπονδία στην αποστολή EUAM Ukraine διέπεται από τη συμφωνία για το καθεστώς της αποστολής.
   2.   Με την επιφύλαξη της συμφωνίας για το καθεστώς της αποστολής, η Ελβετική Συνομοσπονδία ασκεί τη δικαιοδοσία της επί του προσωπικού της που συμμετέχει στην αποστολή EUAM Ukraine.
   3.   Η Ελβετική Συνομοσπονδία είναι αρμόδια να επιλαμβάνεται αξιώσεων που συνδέονται με τη συμμετοχή στην EUAM Ukraine και οι οποίες εγείρονται από το προσωπικό της ή το αφορούν. Η Ελβετική Συνομοσπονδία είναι αρμόδια να κινεί οποιαδήποτε διαδικασία, ιδίως νομική ή πειθαρχική, κατά μέλους του προσωπικού της, σύμφωνα με τις νομοθετικές και κανονιστικές διατάξεις της.
   4.   Τα Μέρη συμφωνούν να παραιτηθούν αμοιβαίως από κάθε άλλη αξίωση, πέραν των συμβατικών αξιώσεων, για ζημία, απώλεια ή καταστροφή περιουσιακών στοιχείων που ανήκουν σε ή χρησιμοποιούνται από οποιοδήποτε μέρος, που προκύπτει από την εκτέλεση των καθηκόντων τους σε σχέση με δραστηριότητες που διεξάγονται δυνάμει της παρούσας συμφωνίας, εξαιρουμένων των περιπτώσεων βαρείας αμέλειας ή δόλου.
   5.   Η Ελβετική Συνομοσπονδία αναλαμβάνει να προβεί σε δήλωση παραίτησης από αξιώσεις έναντι κάθε κράτους που συμμετέχει στην EUAM Ukraine και να το πράξει κατά την υπογραφή της παρούσας συμφωνίας.
   6.   Η Ένωση αναλαμβάνει να διασφαλίσει ότι τα κράτη μέλη θα προβούν σε δήλωση παραίτησης από αξιώσεις όσον αφορά τη συμμετοχή της Ελβετικής Συνομοσπονδίας στην αποστολή EUAM Ukraine και ότι θα το πράξουν κατά την υπογραφή της παρούσας συμφωνίας.
   Αρθρο 3
   Διαβαθμισμένες πληροφορίες
   Η συμφωνία μεταξύ της Ελβετικής Συνομοσπονδίας και της Ευρωπαϊκής Ένωσης σχετικά με διαδικασίες ασφαλείας για την ανταλλαγή διαβαθμισμένων πληροφοριών (5), εφαρμόζεται στο πλαίσιο της αποστολής EUAM Ukraine.
   Αρθρο 4
   Δομή διοίκησης
   1.   Το προσωπικό της Ελβετίας που συμμετέχει στην αποστολή EUAM Ukraine τελεί πλήρως υπό τη διοίκηση των εθνικών του αρχών.
   2.   Οι εθνικές αρχές μεταβιβάζουν την επιχειρησιακή και τακτική διοίκηση των δυνάμεων και του προσωπικού τους στο διοικητή μη στρατιωτικών επιχειρήσεων της ΕΕ.
   3.   Ο διοικητής μη στρατιωτικών επιχειρήσεων της ΕΕ αναλαμβάνει την ευθύνη και ασκεί τη διοίκηση και τον έλεγχο της EUAM Ukraine σε στρατηγικό επίπεδο.
   4.   Ο αρχηγός αποστολής αναλαμβάνει την ευθύνη και ασκεί τη διοίκηση και τον έλεγχο της EUAM Ukraine.
   5.   Ο αρχηγός αποστολής διευθύνει την αποστολή EUAM Ukraine και ασκεί την καθημερινή διαχείρισή της.
   6.   Η Ελβετική Συνομοσπονδία έχει τα ίδια δικαιώματα και υποχρεώσεις, όσον αφορά την τρέχουσα διαχείριση της αποστολής, με τα συμμετέχοντα κράτη μέλη της ΕΕ, σύμφωνα με τις νομικές πράξεις του άρθρου 1.
   7.   Ο αρχηγός αποστολής είναι υπεύθυνος για τον πειθαρχικό έλεγχο του προσωπικού της EUAM Ukraine. Όπου απαιτείται, λαμβάνονται πειθαρχικά μέτρα από την αρμόδια ελβετική εθνική αρχή.
   8.   Η Ελβετική Συνομοσπονδία ορίζει σύνδεσμο επαφής για το εθνικό της σώμα («NPC»), ο οποίος εκπροσωπεί το εθνικό της σώμα στην αποστολή EUAM Ukraine. Ο σύνδεσμος NPC αναφέρει στον αρχηγό αποστολής για εθνικά θέματα και είναι υπεύθυνος για την καθημερινή πειθαρχία του σώματος.
   9.   Η απόφαση για τον τερματισμό της αποστολής EUAM Ukraine λαμβάνεται από την Ένωση κατόπιν διαβούλευσης με την Ελβετική Συνομοσπονδία εφόσον η Ελβετική Συνομοσπονδία εξακολουθεί να συνεισφέρει στην EUAM Ukraine κατά την ημερομηνία τερματισμού της αποστολής.
   10.   Ο διοικητής αποστολής της ΕΕ δύναται ανά πάσα στιγμή, κατόπιν διαβουλεύσεων με την Ελβετική Συνομοσπονδία, να ζητήσει την απόσυρση της συνεισφοράς της Ελβετικής Συνομοσπονδίας.
   Αρθρο 5
   Χρηματοοικονομικές πτυχές
   1.   Η Ελβετική Συνομοσπονδία αναλαμβάνει όλες τις δαπάνες που συνδέονται με τη συμμετοχή της στην αποστολή EUAM Ukraine, με την επιφύλαξη της παραγράφου 3.
   2.   Σε περίπτωση θανάτου, τραυματισμού, απώλειας ή ζημίας φυσικών ή νομικών προσώπων από το ή τα κράτη στα οποία διεξάγεται η αποστολή, η Ελβετική Συνομοσπονδία, εφόσον αποδειχθεί η ευθύνη της, καταβάλλει αποζημίωση υπό τους όρους που προβλέπονται στη συμφωνία για το καθεστώς της αποστολής.
   3.   Η Ένωση απαλλάσσει την Ελβετική Συνομοσπονδία από κάθε χρηματική συνεισφορά στον επιχειρησιακό προϋπολογισμό της αποστολής EUAM Ukraine.
   Αρθρο 6
   Ρυθμίσεις για την εφαρμογή της συμφωνίας
   Κάθε αναγκαία τεχνική και διοικητική ρύθμιση στο πλαίσιο της εφαρμογής της παρούσας συμφωνίας συνάπτεται μεταξύ των αρμόδιων αρχών των Μερών.
   Αρθρο 7
   Μη συμμόρφωση
   Εάν ένα Μέρος δεν εκπληρώσει τις υποχρεώσεις του που απορρέουν από την παρούσα συμφωνία, το έτερο Μέρος έχει το δικαίωμα να καταγγείλει την παρούσα συμφωνία με επίδοση προειδοποίησης ενός μηνός.
   Αρθρο 8
   Ρύθμιση διαφορών
   Διαφορές που αφορούν την ερμηνεία ή την εφαρμογή της παρούσας συμφωνίας ρυθμίζονται δια της διπλωματικής οδού μεταξύ των Μερών.
   Αρθρο 9
   Έναρξη και λήξη ισχύος
   1.   Η παρούσα συμφωνία αρχίζει να ισχύει την πρώτη ημέρα του πρώτου μήνα αφότου τα μέρη θα έχουν κοινοποιήσει αμοιβαία την ολοκλήρωση των αναγκαίων για τον σκοπό αυτό εσωτερικών διαδικασιών.
   2.   Η παρούσα συμφωνία εφαρμόζεται προσωρινά από την ημερομηνία υπογραφής της.
   3.   Η παρούσα συμφωνία παραμένει σε ισχύ καθόσον διαρκεί η συνεισφορά της Ελβετικής Συνομοσπονδίας στην αποστολή.
   4.   Κάθε Μέρος μπορεί να καταγγείλει την παρούσα συμφωνία με γραπτή κοινοποίηση στο άλλο Μέρος. Η καταγγελία παράγει αποτελέσματά τρεις μήνες μετά την ημερομηνία της εν λόγω κοινοποίησης.
   
      Έγινε στις Βρυξέλλες, σε δύο αντίτυπα στην αγγλική γλώσσα στις 13 Απριλίου 2016.
      
         
            Για την Ευρωπαϊκή Ένωση
         
      
      
         
            Για την Ελβετική Συνομοσπονδία
         
      
   
   
      (1)  ΕΕ ΕΕ L 217, 23.7.2014, σ. 42.
   
      (2)  ΕΕ L 156, 20.6.2015, σ. 21
   
   
      (3)  ΕΕ ΕΕ L 287, 31.10.2015, σ. 67.
   
      (4)  ΕΕ ΕΕ L 334, 21.11.2014, σ. 3.
   
      (5)  ΕΕ ΕΕ L 181, 10.7.2008, σ. 58.
   
      ΚΕΙΜΕΝΟ ΔΗΛΩΣΕΩΝ
      Κείμενο για τα κράτη μέλη της ΕΕ:
      Τα κράτη μέλη της ΕΕ τα οποία εφαρμόζουν την απόφαση 2014/486/ΚΕΠΠΑ της 22ας Ιουλίου 2014 για τη συμβουλευτική αποστολή της Ευρωπαϊκής Ένωσης για τη μεταρρύθμιση του τομέα της μη στρατιωτικής ασφάλειας στην Ουκρανία (EUAM Ukraine) θα επιδιώξουν, στο βαθμό που τους το επιτρέπει η εσωτερική έννομη τάξη τους, να παραιτηθούν, κατά το δυνατόν, από τυχόν αξιώσεις τους έναντι της Ελβετικής Συνομοσπονδίας για τον τραυματισμό ή θάνατο μελών του προσωπικού τους ή για ζημίες ή απώλειες περιουσιακών στοιχείων που τους ανήκουν και χρησιμοποιούνται από την EUAM Ukraine, αν ο τραυματισμός, ο θάνατος, η ζημία ή η απώλεια:
      
                  —
               
               
                  προκλήθηκε από προερχόμενο από την Ελβετική Συνομοσπονδία προσωπικό κατά την εκτέλεση των καθηκόντων του σε σχέση με την EUAM Ukraine, εκτός από περιπτώσεις βαρείας αμέλειας ή δόλου, ή
               
            
                  —
               
               
                  ήταν αποτέλεσμα της χρήσης οιουδήποτε περιουσιακού στοιχείου που ανήκει στην Ελβετική Συνομοσπονδία, υπό τον όρο ότι τα περιουσιακά στοιχεία χρησιμοποιήθηκαν σε σχέση με την αποστολή και εξαιρουμένων των περιπτώσεων βαρείας αμέλειας ή δόλου εκ μέρους του προερχόμενου από την Ελβετική Συνομοσπονδία προσωπικού της αποστολής της ΕΕ που χρησιμοποιούσε τα συγκεκριμένα περιουσιακά στοιχεία.
               
            Κείμενο για την Ελβετική Συνομοσπονδία:
      Η Ελβετική Συνομοσπονδία η οποία εφαρμόζει την απόφαση 2014/486/ΚΕΠΠΑ της 22ας Ιουλίου 2014 για τη συμβουλευτική αποστολή της Ευρωπαϊκής Ένωσης για τη μεταρρύθμιση του τομέα της μη στρατιωτικής ασφάλειας στην Ουκρανία (EUAM Ukraine) θα επιδιώξει, στο βαθμό που της το επιτρέπει η εσωτερική έννομη τάξη της, να παραιτηθεί, κατά το δυνατόν, από τυχόν αξιώσεις της έναντι οποιουδήποτε άλλου κράτους που συμμετέχει στην EUAM Ukraine, για τον τραυματισμό ή θάνατο μελών του προσωπικού της ή για ζημίες ή απώλειες περιουσιακών στοιχείων που της ανήκουν και χρησιμοποιούνται από την αποστολή της ΕΕ, αν ο τραυματισμός, ο θάνατος, η ζημία ή η απώλεια:
      
                  —
               
               
                  προκλήθηκε από το προσωπικό κατά την εκτέλεση των καθηκόντων του σε σχέση με την EUAM Ukraine, εκτός από περιπτώσεις βαρείας αμέλειας ή δόλου, ή
               
            
                  —
               
               
                  ήταν αποτέλεσμα της χρήσης οιουδήποτε περιουσιακού στοιχείου που ανήκει σε κράτη που συμμετέχουν στην αποστολή της ΕΕ, υπό τον όρο ότι τα περιουσιακά στοιχεία χρησιμοποιήθηκαν σε σχέση με την αποστολή και εξαιρουμένων των περιπτώσεων βαρείας αμέλειας ή δόλου εκ μέρους του προσωπικού της αποστολής της ΕΕ που χρησιμοποιούσε τα συγκεκριμένα περιουσιακά στοιχεία.